**TEHNIČKA SPECIFIKACIJA** (prilog Zahtjevu za pokretanje postupka nabave) za provedbu otvorenog postupka javne nabave za sklapanje ugovora

1. **Predmet nabave: Sigurnosne naljepnice s 2D Datamatrix kodom**

**I.1. Specifikacija predmeta nabave**

Nabava sigurnosnih naljepnica s 2D Datamatrix kodom (u daljnjem tekstu: naljepnica) izrađenih od polipropilena (PP), odgovarajuće otpornosti na kidanje i abraziju.

Dimenzije naljepnica: **39 mm × 20 mm** (pet vrsta)

Sadržaj i izgled naljepnice: natpis „vrsta namjenske vreće“ (bold, Arial, 10pt, smjer teksta vertikalno gore), DataMatrix grafička oznaka, jedinstveni četrnaestoznamenkasti serijski broj, pravokutno polje u boji (dimenzije 8 ×16 mm) .

Posebnost po vrstama naljepnica: natpis „vrsta namjenske vreće“ i boja pravokutnog polja specificirana kasnije u tekstu; Struktura DataMatrix grafičke oznake Ponuditelju će se prezentirati po potpisivanju ugovora.

Opis detalja naljepnice, prema predlošku

1. natpis „vrsta namjenske vreće“, (bold, Arial, 10pt, smjer teksta vertikalno gore), smještaj i specifičnosti prema predlošku
2. dimenzije DataMatrix grafičke oznake: 14 mm ×14 mm, quiet zona
3. numeričke oznake, četrnaest znamenki, šest znamenki iznad grafičke oznake (pod b); osam znamenki desno od grafičke oznake (pod b), font znamenki Arial, 9pt, bold
4. pravokutnik u boji, dimenzije 8 × 16 mm, desno od numeričke i DataMatrix grafičke oznake.

Površina naljepnice: boja bijela, mat ili sjajna, površina mora osigurati kontrast u odnosu na grafičku oznaku, minimalni kontrast 25 %.

Tisak na naljepnici: postojan na habanje i oštećivanje otiska grafičke oznake sa znamenkama, trajan i postojan na atmosferilije, postojan na ispiranje vodom, postojan na etilni alkohol, crna boja (Pantone Black) otisak grafičke oznake i znamenki.

Podloga/folija za transport naljepnice (papir sa silikonskim premazom): mora osigurati ljepljivi sloj od oštećivanja, prljanja, pogodna za manipulaciju, neagresivna za kožu, pohrana naljepnica u kolutovima. Naljepnica se mora jednostavno skidati s podloge/folije za transport.

Ljepljivi sloj: mora omogućiti lijepljenje na PP, PA ili PE podlogu, trajan i postojan na atmosferilije, ne smije biti agresivan prema podlozi, jednom zalijepljena na podlogu ne može se više skinuti bez trajnog oštećenja. Minimalni tehnički zahtjevi: početna snaga lijepljenja, prema nehrđajućem čeliku 300 N/m, raspon temperature lijepljenja -15°C do 50°C, minimalna temperatura postavljanja 0°C

Specifikacija naljepnica:

(varijacije natpisa „vrsta namjenske vreće“ i boje pravokutnika)

1. za vrstu namjenske vreće: PET tip1

**boja pravokutnika**:žuta (Pantone 120C)

**natpis:** PET tip1 bold, boja tiska crna (Pantone Black)

 **predložak naljepnice**



2. za vrstu namjenske vreće: PET tip2

**boja pravokutnika**: narančasta (Pantone 1375C)

**posebni natpis:** PET tip2, bold, boja tiska crna (Pantone Black)

**predložak naljepnice**



3. za vrstu namjenske vreće: Al/Fe tip1

**boja pravokutnika**: siva (Pantone Cool Grey 4)

**posebni natpis:** Al/Fe tip1, bold, boja tiska crna (Pantone Black)

**predložak naljepnice**



4. za vrstu namjenske vreće: Al/Fe tip2

**boja pravokutnika**: ljubičasta (Pantone 239 C)

**posebni natpis:** Al/Fe tip2, bold, boja tiska crna (Pantone Black)

**predložak naljepnice**



5. za vrstu namjenske vreće: Staklo

**boja pravokutnika: zelena (**Pantone 340 C**)**

**posebni natpis:** Staklo, bold, boja tiska crna (Pantone Black)

**predložak naljepnice**



Procjena postotne raspodjele pojedine vrste naljepnica je okvirna, jer ovisi o potrebama tržišta:

|  |  |
| --- | --- |
| **vrsta naljepnica** | **okvirna raspodjela, %** |
| PET tip1 | 64 |
| PET tip2 | 3 |
| Al/Fe tip1 | 10 |
| Al/Fe tip2 | 1 |
| staklo | 22 |

Ukupna procijenjena količina naljepnica za izradu iznosi **6.640.000 komada.**

Ponuditelj izrađuje (kreira) naljepnice do finalizacije. Finalizacija podrazumijeva tiskanje jedinstvene DataMatrix grafičke oznake. Struktura oznake Ponuditelju će se prezentirati po potpisivanju ugovora.

Grafička oznaka mora biti čitljiva ručnim čitačem-prijenosnim terminalom za praćenje pošiljaka.

Narudžbu naljepnica (podaci za finalizaciju) izrađuje Naručitelj i dostavlja Ponuditelju u tabličnom obliku.

Tiskanje naljepnica Ponuditelj obavlja sukladno narudžbi Naručitelja.

Ponuditelj je uz ponudu dužan dostaviti podatke o tehničkim karakteristikama (kapacitete izrade naljepnice, podaci o podlozi naljepnice, ljepljivom sloju, tipu boje) za navedene naljepnice te setove od pet naljepnica po svakoj navedenoj vrsti (5×5 naljepnica). Uzorak naljepnica mora biti izrađen i dostavljen slijedom prema rastućem numeričkom nizu uz ponudu prema predlošcima iz ove tehničke dokumentacije. Naljepnice zadržava Naručitelj za ispitivanja. Sve boje i svi otisci moraju biti kontrolirani na postojanost, a Ponuditelj je dužan dostaviti podatke o sustavima kontrole naljepnice.

Ponuditelj je dužan dostaviti pisanu garanciju da tijekom trajanja ugovora neće mijenjati tehničke karakteristike naljepnica i da će osiguravati ujednačenu kvalitetu prema tehničkoj dokumentaciji ove Javne nabave.

Ponuditelj se obvezuje da će omogućiti pristup, uz prethodnu najavu odgovornih osoba Naručitelja svim fazama izrade naljepnica (nabava materijala, skladištenje, predtisak, finalizacija naljepnica, pakiranje, skladištenje pred isporuku).

**DataMatrix grafičke oznake:** četrnaest znamenki (bez razmaka), isključivo numerička oznaka, struktura prema nalogu Naručitelja. Ponuditelj je obavezan osigurati punu personalizaciju svake naljepnice, ponavljanje jedinstvenog broja nije dozvoljeno.

**Evidentiranje i izvješćivanje:** Ponuditelj se obvezuje da će u elektronskom obliku voditi evidenciju o otisnutim jedinstvenim brojevima grafičke oznake u odgovarajućoj bazi podataka i omogućiti prijenos istih u program kojeg koristi Naručitelj u formatu koji određuje Naručitelj u dogovoru s Ponuditeljem.

Ponuditelj se obvezuje da će Naručitelju omogućiti informaciju o tijeku i rokovima realizacije (krajnje finalizacije naljepnica) narudžbe.

Ponuditelj se obvezuje voditi evidenciju o naljepnicama isporučenima na ekonomate (adrese koje odredi Naručitelj) i te evidencije redovito dostavljati naručitelju.

**Sigurnosni i kvalitativni zahtjevi koje Ponuditelj mora ispuniti (za izradu naljepnica)**

U svrhu osiguranja kvalitete izrađenih naljepnica Ponuditelj Naručitelju mora dostaviti u ponudbenoj dokumentaciji i valjani certifikat sustava upravljanja kvalitetom ISO 9001:2000.

Ponuditelj mora predati u ponudbenoj dokumentaciji original certifikata ili kopiju u boji. Na traženje Naručitelja Ponuditelj će navedenu kopiju zamijeniti originalom ili kopijom ovjerenom kod javnog bilježnika.

**Interni audit (kontrola proizvodnog procesa)**

Naručitelj zadržava pravo da prije potpisivanja ugovora zatraži pristup odgovornih osoba Naručitelja procesu izrade naljepnica, posebice izrade predtiska naljepnice, finalizacije, pakiranja i skladištenja pred distribuciju.

**Cijena naljepnice**

Ponuditelj ponudom u Troškovniku dostavlja jedinstvenu cijenu u koju je uključena izrada naljepnice do potpune personalizacije (nabava samoljepljivih naljepnica sa ljepljivim slojem traženih specifikacija na silikonskom papiru u odgovarajućim kolutovima, u roli, izrada predtiska, personalizacija – tiskanje Data Matrix grafičke oznake, završna zaštita naljepnice, provjera ispravnosti gotove naljepnice sa otisnutom grafičkom oznakom), pakiranje finaliziranih naljepnica na silikonskom papiru u odgovarajuće kartonske kutije, nabavka, izrada i lijepljenje specifikacije na kutije, skladištenje kartonskih kutija sa finaliziranim sigurnosnim naljepnicama i isporuka na adrese prodajnih mjesta prodavatelja, adrese reciklažnih dvorišta i adrese sakupljača koji sukladno suglasnosti Fonda preuzima otpadnu ambalažu od pića.

**II. Mjesto isporuke**

Na adrese ekonomata prodavatelja, adrese reciklažnih dvorišta i adrese sakupljača koji sukladno suglasnosti Fonda preuzima otpadnu ambalažu od pića navedenih u prilogu 1. a najviše 250 adresa na području cijele Republike Hrvatske.

**III. Rok i način isporuke**

Ugovor se sklapa na rok od godinu dana od dana zaključenja ugovora a najkasnije do ispunjenja svih ugovorenih obveza.

Isporuka najkasnije u roku od 15 dana od pojedinačne narudžbe Fonda.

Narudžba za isporukom predmeta nabave dostavlja se jednom mjesečno putem elektroničke pošte uz zahtjev za potvrdu primitka od strane ponuditelja. Fond pridržava pravo, u slučaju iznimnih okolnosti, na dostavu narudžbe i u kraćim vremenskim razdobljima.

Naljepnice se isporučuju na kolutovima koji moraju biti upakirane u papirni prsten (traku) koji se lako skida i služi da se ne vidi tisak na naljepnici. Širina papira odgovara širini naljepnice (širini koluta). Naljepnice na kolutovima sa zaštitnim papirnim trakama slažu se u kutije po prodajnim mjestima. Na zatvorenu kutiju lijepi se naljepnica sa specifikacijom naljepnica za to prodajno mjesto.

Ponuditelj i Naručitelj imaju pravo na produženje roka isporuke u sljedećim slučajevima:

* uslijed nastupa više sile
* uslijed mjera predviđenih aktima državnih tijela
* uslijed pisanog zahtjeva naručitelja za prekidom isporuke robe
* ako potrebna informacija koju je zatražio Ponuditelj za izvršenje Ugovora nije primljena na vrijeme, ili ako je Naručitelj naknadno promijenio informacije i time uzrokovao da dođe do kašnjenja pri isporuci proizvoda i usluga;
* ako dođe do zapreka koje Ponuditelj ne može spriječiti, iako je primjenjivao pažnju dobrog gospodara, bez obzira na to da li te zapreke utječu na Ponuditelja i Naručitelja. Takve zapreke uključuju, ali nisu ograničene na: prekide proizvodnje i izrade robe i pružanja usluga, nesreće, kasne ili manjkave isporuke od strane poddobavljača sirovina, polu-proizvoda ili gotovih proizvoda te ukoliko dođe do potrebe da se unište ili bace kao neupotrebljivi važni dijelovi proizvodnje, ukoliko to zahtijevaju službene državne mjere ili dođe do prirodnih katastrofa ili isporuka vreća i vezica nije moguća zbog više sile; i
* ako Naručitelj ili treća strana kasne s radom koji se mora obaviti, ili s izvedbom ugovornih obveza.

Pod višom silom podrazumijeva se okolnost koja je izvan kontrole Ponuditelja, koja ne podrazumijeva pogrešku ili nemar Ponuditelja i koja nije predvidiva.

Promjene cijena ili zabrane nadležnih tijela uslijed krivnje Ponuditelja ne smatraju se višom silom.

Ponuditelj i Naručitelj neće u navedenim slučajevima imati međusobnih potraživanja zbog eventualno nastalih troškova uslijed produženja roka isporuke.

Pakiranje naljepnica mora biti pogodno za lakšu manipulaciju (na silikonskom papiru u kolutovima).

Ponuditelj može u ponudi preporučiti i drugi sustav pakiranja. Preporuku ocjenjuje Naručitelj i o istoj donosi konačnu odluku. Osnovni zahtjevi pakiranja su pakiranje naljepnica po prodajnom mjestu, uporaba zaštitne folije, uporaba neprozirnog sloja između naljepnica i zaštitne folije, specifikacija naljepnica istaknuta na foliji, pakiranje naljepnica u zaštitnim folijama u kartonske kutije te isticanje specifikacije naljepnica po kutiji. Kutija se na adresu prodajnog mjesta isporučuje zatvorena i osigurana od neovlaštenog otvaranja.

**IV.Način rok i uvjeti plaćanja**

Plaćanje se obavlja na temelju vjerodostojne isprave (računa) u roku od 30 dana od dana primitka valjanog računa. Računu se prilaže evidencija o naljepnicama isporučenima na prodajna mjesta za razdoblje za koje se izdaje račun, kao i otpremnice koje su formalno ispravne i ovjerene od ovlaštenih osoba prodavatelja, ovlaštenih osoba reciklažnih dvorišta i ovlaštenih osoba sakupljača koji sukladno suglasnosti Fonda preuzimaju otpadnu ambalažu od pića.

Ponuditelj će naručitelju platiti penale po dnevnoj stopi od od 2 ‰ (slovima: dva promila) od fakturiranog iznosa za svaku izvršenu isporuku u kojoj je utvrđeno zakašnjenje, za svaki dan zakašnjenja isporuke u odnosu na utvrđeni rok, ukoliko je do zakašnjenja došlo krivnjom Ponuditelja. Ukupni iznos penala ne može prekoračiti iznos od 10 % od ukupno ugovorene cijene robe.

Plaćanje penala ne utječe na obveze Ponuditelja.